การจัดการ

1. โครงสร้างการจัดการ

ณ วันที่ 31 ธันวาคม 2545 การจัดการภายในองค์กรของบริษัทประกอบด้วย คณะกรรมการบริษัท
คณะกรรมการตรวจสอบ และทีมผู้บริหาร ตามรายละเอียดดังนี้คือ

-   คณะกรรมการบริษัท (Board of Directors)

1. ศาสตราจารย์นายแพทย์อรุณ เผ่าสวัสดิ์ ประธานกรรมการ

2. นายแพทย์ปราเสริฐ ปราสาททองโอสถ รองประธานกรรมการ

3. นายแพทย์เสนอ อินทรสุขศรี กรรมการอิสระ

4. นายแพทย์พงษ์ศักดิ์ วิทยากร กรรมการ

5. นายแพทย์จิโรจน์ สุชาโต กรรมการ

6. นายแพทย์จุลเดช ยศสุนทรากุล กรรมการ

7. นายแพทย์สันต์สิริ ศรมณี กรรมการอิสระ

8. แพทย์หญิงยิ่งดาว ไกรฤกษ์ กรรมการ

9.นายอนุชาต ชัยประภา กรรมการอิสระ

10.นายวัลลภ อธิคมประภา กรรมการ

11. นายธวัชวงศ์ ธะนะสุมิต กรรมการ

12.นายแพทย์กิตติพันธ์ วิสุทธารมณ์ กรรมการ

13.นายธงชัย จิรอลงกรณ์ กรรมการ (ได้รับแต่งตั้งเป็นกรรมการ เมื่อ 25 เมษายน 2545)

หมายเหตุ เดิมบริษัทมีกรรมการทั้งสิ้น 14 ท่าน แต่เนื่องจากนายแพทย์รุ่งธรรม ลัดพลี
ได้ถึงแก่กรรมเมื่อวันที่ 17 พฤศจิกายน 2545 ปัจจุบันจึงคงเหลือกรรมการจำนวน 13 ท่าน

กรรมการผู้มีอำนาจลงนามแทนบริษัท

นายแพทย์พงษ์ศักดิ์ วิทยากร นายแพทย์จุลเดช ยศสุนทรากุล นายแพทย์จิโรจน์ สุชาโต
และนายวัลลภ อธิคมประภา กรรมการสองในสี่ท่านนี้ลงลายมือชื่อร่วมกันและประทับตราบริษัท

ขอบเขตหน้าที่และความรับผิดชอบของคณะกรรมการบริษัท

1. ปฏิบัติตามหน้าที่ที่กำหนดไว้ตามข้อบังคับของบริษัท
และตามมติของที่ประชุมผู้ถือหุ้นและมีอำนาจกระทำการใด ๆ ตามที่ระบุไว้ในหนังสือบริคณฑ์สนธิ และ
พรบ. บริษัทมหาชน หรือที่เกี่ยวข้องกับการดังกล่าวนั้น

2. ปฏิบัติตามข้อกำหนดและข้อพึงปฏิบัติที่ดีสำหรับกรรมการบริษัทจดทะเบียน
ตามหลักเกณฑ์ของตลาดหลักทรัพย์แห่งประเทศไทย

3. กำหนดนโยบาย พิจารณาอนุมัติแผนธุรกิจ งบประมาณประจำปี อนุมัติการลงทุน
และการตัดสินใจทางการเงิน

4. ติดตามผลการดำเนินงานของบริษัท เพื่อให้มั่นใจว่าเป็นไปตามเป้าหมายและแผนงานที่กำหนดไว้

-   คณะกรรมการตรวจสอบ (Audit Committee)

1. นายแพทย์เสนอ อินทรสุขศรี ประธานกรรมการตรวจสอบ

2. นายแพทย์สันต์สิริ ศรมณี กรรมการและกรรมการตรวจสอบ

3. นายอนุชาต ชัยประภา กรรมการและกรรมการตรวจสอบ

ขอบเขตหน้าที่และความรับผิดชอบของคณะกรรมการตรวจสอบ

1. สอบทวนรายงานทางการเงินของบริษัท ให้ตรงต่อความเป็นจริง ครบถ้วน เพียงพอ

2. ดูแลให้บริษัทมีระบบควบคุมภายในที่เหมาะสมและมีประสิทธิภาพ

3. ดูแลให้บริษัทปฏิบัติตามข้อกำหนดและกฎหมายที่เกี่ยวข้อง

4. พิจารณาคัดเลือกและเสนอแต่งตั้งผู้สอบบัญชีบริษัท

5. ดูแลไม่ให้เกิดความขัดแย้งทางผลประโยชน์

6. ปฏิบัติการอื่นใดตามที่คณะกรรมการบริษัทมอบหมาย

ผู้บริหาร

1. นายแพทย์พงษ์ศักดิ์ วิทยากร กรรมการผู้อำนวยการใหญ่

2. นายวัลลภ อธิคมประภา รองกรรมการผู้อำนวยการใหญ่ สายบัญชี การเงิน

3. แพทย์หญิงยิ่งดาว ไกรฤกษ์ ผู้ช่วยกรรมการผู้อำนวยการใหญ่ และ

ผู้อำนวยการโรงพยาบาลกรุงเทพ

4. รองศาสตราจารย์อัจจิมา เศรษฐบุตร ผู้ช่วยกรรมการผู้อำนวยการใหญ่ และ

รองผู้อำนวยการโรงพยาบาล สายพัฒนา ธุรกิจ

5. นายสาธิต วิทยากร ผู้ช่วยกรรมการผู้อำนวยการใหญ่ และ

  รองผู้อำนวยการโรงพยาบาล สายสารสนเทศ

6. นายแพทย์ประยุทธ สมประกิจ รองผู้อำนวยการโรงพยาบาล สายบริการ

  ผู้ป่วยนอก

7. นายแพทย์ไพศาล จันทรพิทักษ์ รองผู้อำนวยการโรงพยาบาล สายกิจ กรรมพิเศษ

8. นายธีรชัย โชติกะพุกกะณะ รองผู้อำนวยการโรงพยาบาล สายบริการ

ผู้ป่วยต่างประเทศ (IMS)

หน้าที่และความรับผิดชอบ

ผู้บริหารมีหน้าที่จัดการและรับผิดชอบบริหารงานภายในให้เป็นไปตามนโยบายและเป้าหมายทางธุรกิจที่วางไว้

2. การสรรหากรรมการ

การแต่งตั้งและถอดถอนกรรมการบริษัท จะเป็นไปตามข้อบังคับบริษัทที่กำหนดไว้ ดังนี้คือ

-   คณะกรรมการบริษัทต้องประกอบด้วยกรรมการอย่างน้อย 5 ท่าน
    และไม่น้อยกว่ากึ่งหนึ่งต้องมีถิ่นฐานอยู่ในประเทศ

-   กรรมการต้องเป็นบุคคลธรรมดา และมีคุณสมบัติดังนี้

  (1) บรรลุนิติภาวะ

  (2) ไม่เป็นบุคคลล้มละลาย ไร้ความสามารถ หรือเสมือนไร้ความสามารถ

  (3) ไม่เคยรับโทษจำคุกโดยคำพิพากษาถึงที่สุดให้จำคุกในความผิดเกี่ยวกับทรัพย์ที่ได้โดยทุจริต

  (4) ไม่เคยถูกลงโทษ ไล่ออก หรือปลดออกจากราชการ องค์การ หรือหน่วยงานของรัฐ
  ฐานทุจริต ต่อหน้าที่

-   การคัดเลือกคณะกรรมการบริษัท ให้ที่ประชุมผู้ถือหุ้นเลือกตั้งตามหลักเกณฑ์ดังต่อไปนี้

  (1) ผู้ถือหุ้นหนึ่งคนมีคะแนนเสียงเท่ากับจำนวนหุ้นที่ถือคูณด้วยจำนวนกรรมการที่จะเลือกตั้ง

  (2) ผู้ถือหุ้นแต่ละคนต้องใช้คะแนนเสียงที่มีอยู่ทั้งหมดตาม (1)
  เลือกตั้งบุคคลคนเดียวหรือหลายคนเป็นกรรมการก็ได้
  ในกรณีที่เลือกตั้งบุคคลหลายคนเป็นกรรมการจะแบ่งคะแนนเสียงให้แก่ผู้ใดมากน้อยเพียงใดก็ได้

  (3)
  บุคคลที่ได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมที่จะพึงมี
  ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมี
  ให้เลือกโดยวิธีจับสลาก เพื่อให้ได้จำนวนกรรมการที่จะพึงมี

-   ในการประชุมผู้ถือหุ้นสามัญประจำปีทุกครั้งให้คณะกรรมการออกจากตำแหน่งทั้งชุด
    และให้เลือกตั้งใหม่ทั้งชุดพร้อมกันในคราวเดียว
    แต่ให้คณะกรรมการชุดเดิมรักษาการในตำแหน่งไปจนกว่าคณะกรรมการชุดใหม่จะเข้ารับหน้าที่
    กรรมการซึ่งพ้นจากตำแหน่งอาจได้รับเลือกตั้งใหม่โดยที่ประชุมผู้ถือหุ้นได้

-   นอกจากกรรมการพ้นจากตำแหน่งตามวาระแล้ว กรรมการจะพ้นจากตำแหน่งเมื่อ

  (1) ตาย

  (2) ลาออก

  (3) ขาดคุณสมบัติ หรือมีลักษณะต้องห้ามตามกฎหมาย

  (4)
  ที่ประชุมผู้ถือหุ้นมีมติให้ออกด้วยคะแนนเสียงไม่น้อยกว่าสามในสี่ของจำนวนหุ้นที่มาประชุมและมีสิทธิออกเสียง
  และมีหุ้นนับรวมกันได้ไม่น้อยกว่าครึ่งหนึ่งของจำนวนหุ้นที่ถือโดยผู้ถือหุ้นที่มาประชุมและมีสิทธิออกเสียง

  (5) ศาลมีคำสั่งให้ออก

-   กรรมการคนใดจะลาออกจากตำแหน่ง ให้ยื่นใบลาออกต่อบริษัท
    การลาออกมีผลนับแต่เมื่อใบลาออกถึงบริษัท

-   ถ้าตำแหน่งกรรมการว่างลงเพราะเหตุอื่น นอกจากการออกตามวาระ
    ให้คณะกรรมการเลือกบุคคลซึ่งมีคุณสมบัติและไม่มีลักษณะต้องห้ามตามกฎหมายเข้าเป็นกรรมการแทนในการประชุมคณะกรรมการคราวถัดไป
    เว้นแต่วาระของกรรมการเหลือน้อยกว่าสองเดือน
    บุคคลซึ่งเข้าเป็นกรรมการแทนนั้นให้อยู่ในตำแหน่งได้เพียงเท่าวาระที่ยังเหลืออยู่ของกรรมการซึ่งตนแทน

  มติของกรรมการตามวรรคหนึ่ง
  ต้องประกอบด้วยคะแนนเสียงไม่น้อยกว่าสามในสี่ของจำนวนกรรมการที่เหลืออยู่

-   ในกรณีที่ตำแหน่งกรรมการว่างลงจนเหลือน้อยกว่าจำนวนที่จะเป็นองค์ประชุม
    ให้กรรมการที่เหลืออยู่กระทำการในนามของคณะกรรมการได้แต่เฉพาะการจัดให้มีการประชุมผู้ถือหุ้น
    เพื่อเลือกตั้งกรรมการแทนตำแหน่งที่ว่างทั้งหมดเท่านั้น การประชุมให้กระทำภายในหนึ่งเดือน
    นับแต่วันที่จำนวนกรรมการว่างลงเหลือน้อยกว่าจำนวนที่จะเป็นองค์ประชุม
    และบุคคลซึ่งเข้าเป็นกรรมการแทนนั้นให้อยู่ในตำแหน่งได้เพียงวาระที่ยังเหลืออยู่ของกรรมการซึ่งตนแทน

3. ค่าตอบแทนผู้บริหาร

3.1 ค่าตอบแทนที่เป็นเงิน ประจำปี 2545

-   คณะกรรมการบริษัท จำนวน 13 ท่าน ได้รับค่าตอบแทนในรูปของค่าเบี้ยประชุม
    และบำเหน็จกรรมการ ในปี 2545 เป็นเงินรวม 16.34 ล้านบาท

-   ผู้บริหาร จำนวนรวม 8 ท่าน ได้รับค่าตอบแทนในรูปของเงินเดือน โบนัส และค่าเบี้ยประชุม
    ในปี 2545 เป็นเงินรวม 27.9 ล้านบาท

3.2 ค่าตอบแทนอื่น

- ไม่มี -

4. การกำกับดูแลกิจการ

4.1 นโยบายเกี่ยวกับการกำกับดูแลกิจการ (หลักการกำกับดูแลกิจการข้อ 1)

บริษัทดำเนินธุรกิจภายใต้การกำกับดูแลของคณะกรรมการบริษัท
โดยมีนโยบายที่จะบริหารงานให้มีประสิทธิภาพและรับผิดชอบต่อประโยชน์สูงสุดขององค์กรและผู้มีส่วนได้เสียทุกฝ่ายด้วยความโปร่งใส
เพื่อมิให้เกิดความขัดแย้งทางผลประโยชน์ โดยในการดำเนินธุรกิจของบริษัท
บริษัทได้กำหนดให้มีการปฏิบัติตามข้อบังคับของบริษัท กฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท
ตลอดจนการปฏิบัติตามหลักเกณฑ์การเป็นบริษัทที่มีการกำกับดูแลกิจการที่ดี
ตามเกณฑ์ที่ตลาดหลักทรัพย์ได้วางแนวทางไว้

ทั้งนี้ ในปี 2545 ที่ผ่านมา
บริษัทได้สนับสนุนให้กรรมการของบริษัทและบริษัทในเครือได้เข้าอบรมหลักสูตร Director
Certificate Program กับสมาคมส่งเสริมสถาบันกรรมการบริษัทไทย (IOD)
เพื่อส่งเสริมให้กรรมการมีความเข้าใจในเรื่องการกำกับดูแลธุรกิจให้มีประสิทธิผลสูงสุด
และสามารถนำความรู้มาใช้ในการดำเนินนโยบายการกำกับดูแลกิจการที่ดีได้อย่างต่อเนื่อง

4.2 ผู้ถือหุ้น : สิทธิ ความเท่าเทียมกันและการประชุมผู้ถือหุ้น (หลักการกำกับดูแลกิจการข้อ 2
และ 4)

บริษัทได้ตระหนักและเคารพต่อสิทธิของผู้ถือหุ้นทุกท่านโดยเท่าเทียมกัน
โดยบริษัทได้ให้ความสำคัญเป็นอย่างยิ่งต่อการรับรู้ข้อมูลข่าวสารที่ถูกต้องและครบถ้วนของผู้ถือหุ้น
ซึ่งในการประชุมผู้ถือหุ้นที่ผ่านมาบริษัทได้จัดส่งหนังสือนัดเชิญประชุมและข้อมูลประกอบการประชุมให้ผู้ถือหุ้นทราบล่วงหน้าก่อนวันประชุมไม่น้อยกว่า
10 วัน
โดยในแต่ละวาระได้มีการแสดงความเห็นของคณะกรรมการประกอบและได้จัดให้มีเอกสารประกอบการประชุมอย่างละเอียด
เพื่อให้ผู้ถือหุ้นได้พิจารณาก่อนการเข้าประชุม

ทั้งนี้ ในการประชุมผู้ถือหุ้นที่ผ่านมา กรรมการบริษัทได้เข้าร่วมประชุมครบทั้งคณะ
เพื่อเปิดโอกาสให้ผู้ถือหุ้นได้ใช้สิทธิอย่างเท่าเทียมกันในการแสดงความเห็นและมีโอกาสซักถามในประเด็นต่างๆ
ต่อคณะกรรมการ และมีการบันทึกการประชุมอย่างถูกต้องครบถ้วน
เพื่อให้ผู้ถือหุ้นและผู้ที่เกี่ยวข้องสามารถตรวจสอบได้ภายหลัง

อนึ่งในการประชุมใหญ่สามัญผู้ถือหุ้น ประจำปี 2546 เป็นปีแรกที่บริษัทจะได้เสนอชื่อกรรมการอิสระ
จำนวน 1 ท่าน เป็นผู้รับมอบฉันทะจากผู้ถือหุ้น เพื่อเพิ่มทางเลือกให้แก่ผู้ถือหุ้น
ในกรณีที่ผู้ถือหุ้นไม่สะดวกที่จะแต่งตั้งผู้รับมอบฉันทะของตนเองเข้าร่วมการประชุม

4.3 สิทธิของผู้มีส่วนได้เสีย (หลักการกำกับดูแลกิจการข้อ 3 และ 7)

บริษัทได้ให้ความสำคัญต่อสิทธิของผู้มีส่วนได้เสียทุกกลุ่ม
โดยมีนโยบายที่จะดำเนินธุรกิจด้วยความรับผิดชอบต่อสังคม ผู้ที่เกี่ยวข้อง และบุคลากรขององค์กร
โดยในปี 2545 บริษัทได้ประกาศ “นโยบายสิ่งแวดล้อม อาชีวอนามัย และความปลอดภัย”
เพื่อกำหนดใช้ภายในโรงพยาบาล และได้ถ่ายทอดให้พนักงานตลอดจนผู้ที่เกี่ยวข้องทราบโดยทั่วกัน
โดยมีการนำไปปฏิบัติอย่างจริงจังและต่อเนื่อง

4.4 การดูแลเรื่องการใช้ข้อมูลภายใน (หลักการกำกับดูแลกิจการข้อ 6)

บริษัทมีนโยบายให้กรรมการและผู้บริหารปฏิบัติตามแนวทางข้อเสนอแนะของตลาดหลักทรัพย์ฯ
และของคณะกรรมการกำกับหลักทรัพย์และตลาดหลักทรัพย์
รวมถึงห้ามมิให้ผู้บริหารและพนักงานนำข้อมูลภายในของบริษัทไปใช้เพื่อประโยชน์ส่วนตน
รวมถึงเพื่อการซื้อขายหลักทรัพย์ของบริษัท
โดยได้กำหนดให้กรรมการและผู้บริหารมีหน้าที่รับผิดชอบในการจัดทำและเปิดเผยรายงานการถือครองหลักทรัพย์และรายงานการเปลี่ยนแปลงการถือหลักทรัพย์ตามกฏของ
กลต

นอกจากนี้บริษัทยังได้ให้กรรมการและผู้บริหารแจ้งการเปลี่ยนแปลงการถือหลักทรัพย์ของบริษัทต่อเลขานุการบริษัททุกเดือน
เพื่อเลขานุการบริษัทจะได้จัดทำรายงานการเปลี่ยนแปลงการถือหลักทรัพย์ดังกล่าวต่อที่ประชุมคณะกรรมการบริษัทเพื่อทราบ

4.5 คณะกรรมการ

องค์ประกอบของคณะกรรมการ (หลักการกำกับดูแลกิจการข้อ 5, 8 และ 9)

คณะกรรมการบริษัท มีจำนวนทั้งสิ้น 13 ท่าน ประกอบด้วยกรรมการที่เป็นผู้บริหาร จำนวน 7 ท่าน
กรรมการอิสระ จำนวน 3 ท่าน และกรรมการที่ไม่เป็นผู้บริหาร จำนวน 3 ท่าน
ซึ่งกรรมการที่ไม่เป็นผู้บริหารจำนวน 1 ท่าน ดำรงตำแหน่งประธานกรรมการบริษัท ทั้งนี้
เพื่อให้ประธานกรรมการมีความเป็นอิสระอย่างเพียงพอจากฝ่ายจัดการ
และเป็นการแบ่งแยกหน้าที่ระหว่างการกำกับดูแลกิจการและการบริหารงานประจำ

ค่าตอบแทนกรรมการและผู้บริหาร (หลักการกำกับดูแลกิจการข้อ 10)

ปัจจุบันบริษัทยังไม่มีคณะอนุกรรมการกำหนดค่าตอบแทน
แต่มีกระบวนการพิจารณาค่าตอบแทนที่เหมาะสมดังนี้

-   การกำหนดค่าตอบแทนคณะกรรมการ จะผ่านการพิจารณาและได้รับอนุมัติจากที่ประชุมผู้ถือหุ้น

-   การกำหนดค่าตอบแทนผู้บริหารระดับสูงจะเป็นไปตามหลักการและนโยบายที่คณะกรรมการกำหนด
    โดยเชื่อมโยงกับผลการประกอบการของบริษัทและผลการดำเนินงานของผู้บริหารแต่ละท่าน

การประชุมคณะกรรมการ (หลักการกำกับดูแลกิจการข้อ 11)

บริษัทได้มีกำหนดการประชุมคณะกรรมการบริษัทล่วงหน้าตลอดปี โดยจัดให้มีการประชุมทุกวันเสาร์ที่
3 ของเดือน
เพื่อให้กรรมการบริษัทุกท่านทราบกำหนดการประชุมและสามารถจัดสรรเวลาเข้าร่วมประชุมได้ทุกครั้ง
โดยในการประชุมจะมีการกำหนดวาระการประชุมต่าง ๆ ไว้ล่วงหน้า และมีวาระสืบเนื่อง
เพื่อติดตามงานที่ได้มอบหมายไว้
ซึ่งเลขานุการบริษัทจะได้จัดส่งหนังสือเชิญประชุมและวาระการประชุมล่วงหน้าอย่างน้อย 7
วันทำการ เพื่อให้คณะกรรมการบริษัทได้มีเวลาศึกษาข้อมูลอย่างเพียงพอก่อนการเข้าร่วมประชุม

ทั้งนี้ในปี 2545 คณะกรรมการบริษัทได้มีการประชุมทั้งสิ้น 13 ครั้ง เป็นการประชุมในวาระปกติ 12
ครั้ง และวาระพิเศษ 1 ครั้ง

4.6 คณะอนุกรรมการ (หลักการกำกับดูแลกิจการข้อ 12 และ 14)

คณะกรรมการบริษัท ได้แต่งตั้งคณะกรรมการตรวจสอบ ประกอบด้วยกรรมการอิสระ 3 ท่าน
ซึ่งในจำนวนนี้ 1 ท่าน เป็นผู้มีความรู้ในด้านบัญชีและการเงิน
คณะกรรมการตรวจสอบมีขอบเขตการปฏิบัติงาน
หน้าที่และความรับผิดชอบตามแนวทางการปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย

สำหรับปี 2545 คณะกรรมการตรวจสอบได้มีการประชุม 12 ครั้ง
ได้สอบทานและให้ความเห็นชอบงบการเงินรายไตรมาสและงบการเงินประจำปี 2545
สอบทานระบบการควบคุมภายใน การปฏิบัติตามข้อกำหนดและกฎหมายที่เกี่ยวข้องและหน้าที่อื่น ๆ
มีการประชุมร่วมกับผู้สอบบัญชีและผู้ตรวจสอบภายใน เพื่อหารือสาระการตรวจสอบ
รวมถึงเสนอชื่อผู้สอบบัญชีต่อคณะกรรมการบริษัท
เพื่อการเสนอต่อที่ประชุมใหญ่ผู้ถือหุ้นลงมติแต่งตั้งผู้สอบบัญชี ประจำปี 2546

4.7 ระบบการควบคุมและการตรวจสอบภายใน (หลักการกำกับดูแลกิจการข้อ 13)

ปรากฏอยู่ในหัวข้อ การควบคุมภายใน

4.8 ความสัมพันธ์กับผู้ลงทุน (หลักการกำกับดูแลกิจการข้อ 15)

คณะกรรมการบริษัทได้ให้ความสำคัญต่อการเปิดเผยข้อมูลที่มีความถูกต้องครบถ้วน
ทั้งรายงานทางการเงินและข้อมูลทั่วไปต่อผู้ถือหุ้นและนักลงทุน
อย่างไรก็ตามปัจจุบันบริษัทยังมิได้จัดตั้งหน่วยงานเฉพาะเพื่อดูแลการให้ข้อมูลแก่นักลงทุน
แต่ได้มอบหมายให้รองกรรมการผู้อำนวยการใหญ่ สายบัญชีและการเงิน
ทำหน้าที่ติดต่อสื่อสารกับผู้ลงทุนสถาบัน ผู้ถือหุ้น นักวิเคราะห์และภาครัฐที่เกี่ยวข้อง
ซึ่งผู้ลงทุนสามารถติดต่อขอทราบข้อมูลของบริษัทได้ที่โทร 0-2310-3253 และ 0-2310-3258

5. ด้านบุคลากร

5.1 จำนวนพนักงาน

ณ วันที่ 31 ธันวาคม 2545 บริษัทมีจำนวนบุคลากรทั้งสิ้น 1, 760 คน ดังนี้คือ

(หน่วย : คน)

  --------------- -------------------- --------------------------- ----------
  ประเภทพนักงาน    แพทย์และพนักงานประจำ   แพทย์ที่ปรึกษาและพนักงานชั่วคราว   รวม

  แพทย์            41                   294                         335

  พยาบาล          419                  47                          466

  พนักงานทั่วไป      867                  92                          959

  รวม             1,327                433                         1,760
  --------------- -------------------- --------------------------- ----------

5.2 ผลตอบแทนรวมของพนักงาน

บริษัทและบริษัทย่อยมีค่าใช้จ่ายเกี่ยวกับพนักงานในรูปของ เงินเดือน โบนัส เงินประกันสังคม และ
สวัสดิการอื่น ๆ ในปี 2545 เป็นเงินรวม 598.62 ล้านบาท
โดยแบ่งเป็นค่าใช้จ่ายในส่วนของบริษัท เป็นเงิน 546.18 ล้านบาท และบริษัทย่อย เป็นเงิน
52.44 ล้านบาท

นอกจากนี้บริษัทยังได้จัดตั้งเงินกองทุนเลี้ยงชีพพนักงานตามความในพระราชบัญญัติกองทุนสำรองเลี้ยงชีพ
พ.ศ. 2530
ตามระเบียบกองทุนบริษัทและพนักงานต้องจ่ายเงินสะสมเข้ากองทุนเป็นร้อยละของเงินเดือนพนักงาน
โดยพนักงานจะได้รับเงินสมทบของบริษัทเมื่อลาออกจากบริษัทภายหลังจากที่ทำงานครบกำหนด 5 ปี
โดยบริษัทได้จ่ายสมทบเข้ากองทุนสำหรับปี 2545 เป็นจำนวนเงินทั้งสิ้น 6.17 ล้านบาท
ซึ่งรายการดังกล่าวได้รวมอยู่ในรายการค่าใช้จ่ายเกี่ยวกับพนักงานข้างต้นแล้ว

5.3 นโยบายการพัฒนาบุคลากร

บริษัทได้ตระหนักถึงความสำคัญในการพัฒนาทรัพยากรมนุษย์ให้มีศักยภาพสูงสุด
มีความรู้และทักษะที่จำเป็นต่อการปฏิบัติงาน สามารถปฏิบัติงานได้อย่างมีประสิทธิภาพ มีทัศนคติที่ดี
ปรับตัวยอมรับกับการเปลี่ยนแปลง เพื่อประโยชน์สูงสุดขององค์กร
และสร้างความพึงพอใจให้กับลูกค้า
คณะผู้บริหารจึงได้วางนโยบายที่จะให้เจ้าหน้าที่ทุกระดับของบริษัทมีการพัฒนาตนเองอย่างต่อเนื่องและมีการส่งเสริมให้พนักงานเข้าอบรมในหลักสูตรต่าง
ๆ ตามข้อมูลเรื่องการพัฒนาบุคลากรที่ปรากฏอยู่ในหัวข้อ “การวิจัยและพัฒนา”